2020 — 2022-yillarda Sirdaryo viloyatining Shirin shahrini kompleks ijtimoiy-iqtisodiy rivojlantirish chora-tadbirlari to‘g‘risida

Sirdaryo viloyatining Shirin shahrida mehnat resurslari va mavjud ishlab chiqarish salohiyatidan oqilona foydalanish, sanoat, xizmat ko‘rsatish sohalarini rivojlantirish bo‘yicha istiqbolli loyihalarni amalga oshirish orqali aholining, xususan xotin-qizlar va yoshlarning bandligini ta’minlash, daromadlari va turmush darajasini izchil oshirish, shuningdek, shahardagi muhandislik-kommunikatsiya, ishlab chiqarish va ijtimoiy infratuzilmalarni yanada yaxshilash maqsadida Vazirlar Mahkamasi qaror qiladi: 
 1. Quyidagilarni o‘z ichiga oluvchi 2020 — 2022-yillarda Sirdaryo viloyatining Shirin shahrini kompleks ijtimoiy-iqtisodiy rivojlantirish chora-tadbirlari dasturi (keyingi o‘rinlarda — Dastur):
 2020 — 2022-yillarda Sirdaryo viloyatining Shirin shahrini kompleks ijtimoiy-iqtisodiy rivojlantirish chora-tadbirlari dasturining maqsadli parametrlari va moliyalashtirish manbalari 1-ilovaga muvofiq;
 Shirin shahrida sanoat, xizmatlar, servis va savdo sohalarida amalga oshiriladigan loyihalarining manzilli ro‘yxati 2-ilovaga muvofiq;
 Shirin shahrida muhandislik-kommunikatsiya, ishlab chiqarish va xizmat ko‘rsatish infratuzilmasini jadal rivojlantirish hamda aholining turmush sharoitini yaxshilashga zamin yaratuvchi kompleks tadbirlar 3-ilovaga muvofiq;
 Shirin shahrida ijtimoiy soha obyektlarini qurish, rekonstruksiya qilish, ta’mirlash hamda ularning moddiy-texnik bazasini mustahkamlash bo‘yicha kompleks tadbirlar 4-ilovaga muvofiq;
 Shirin shahrida ko‘p kvartirali uy-joylarni ta’mirlash, issiqlik ta’minotini joriy etish, ekologik muhitni yaxshilash va obodonlashtirish ishlarini amalga oshirish bo‘yicha kompleks tadbirlar 5-ilovaga muvofiq;
 Shirin shahrida ta’lim sifatini oshirish, sog‘liqni saqlash tizimini rivojlantirish, madaniy-ma’rifiy sohada aholi faolligini oshirish, aholini sportga keng jalb etish hamda xotin-qizlarni qo‘llab-quvvatlash bo‘yicha kompleks tadbirlar rejasi 6-ilovaga muvofiq tasdiqlansin.
 2. Quyidagilar Dasturni amalga oshirishning ustuvor yo‘nalishlari etib belgilansin:
 Shirin shahrini ijtimoiy-iqtisodiy jihatdan yanada rivojlantirish, aholining, xususan, xotin-qizlar, yoshlar va kam ta’minlangan fuqarolarning bandligini ta’minlash orqali ularning daromadlari va turmush darajasini oshirish;
 yangi ishlab chiqarish quvvatlarini tashkil etish, mavjud ishlab chiqarish quvvatlarini modernizatsiya qilish orqali sanoat mahsulotlari ishlab chiqarish hajmlarini ko‘paytirish;
 aholini tadbirkorlikka keng jalb qilish va oilaviy tadbirkorlikni yanada rivojlantirish uchun qulay shart-sharoitlar yaratish;
 muhandislik-kommunikatsiya va ijtimoiy infratuzilmani rivojlantirish, shu jumladan, ichki yo‘llarni va ijtimoiy soha obyektlarini rekonstruksiya qilish va qayta ta’mirlash, aholining toza ichimlik suvi, tabiiy gaz, elektr energiyasi bilan ta’minlanganlik darajasini oshirish;
 Shirin shahrida ekologik muhitni yaxshilash, uning aholi salomatligiga salbiy ta’sirini kamaytirish choralarini ko‘rish, ko‘kalamzorlashtirish, manzarali daraxt ko‘chatlari ekish va yashil maydonlar, daraxtzorlar, gulzorlar barpo etish tadbirlarini amalga oshirish;
 ijtimoiy soha muassasalari holatini yaxshilash, binolarini ta’mirlash, hududlarini obodonlashtirish, moddiy-texnik bazasini mustahkamlash, aholiga ko‘rsatiladigan xizmatlar sifatini tubdan oshirish;
 aholiga tibbiy xizmatlar ko‘rsatish sifatini oshirish;
 aholining ma’naviyati va madaniyatini yanada yuksaltirish borasida tizimli tadbirlarni amalga oshirish.
 3. Sirdaryo viloyati va Shirin shahar hokimliklari tegishli davlat boshqaruvi organlari, xo‘jalik birlashmalari, tijorat banklari va loyiha tashabbuskorlari bilan birgalikda ikki oy muddatda Dasturga kiritilgan loyihalarni amalga oshirishning barcha bosqichlari, shu jumladan, loyihalarni foydalanishga topshirishning aniq muddatlari ko‘rsatilgan tarmoq jadvallarini ishlab chiqilishi va tasdiqlanishini ta’minlasinlar. 
 4. Sirdaryo viloyati hokimligi, O‘zbekiston Respublikasi Madaniyat vazirligi, Ekologiya va atrof-muhitni muhofaza qilish davlat qo‘mitasining ilg‘or rivojlangan mamlakatlar tajribasi asosida investorlarni jalb etgan holda Shirin shahridagi “Nurchi” nomli madaniyat va istirohat bog‘i negizida zamonaviy istirohat bog‘i barpo etish to‘g‘risidagi takliflari ma’qullansin. 
 5. O‘zbekiston Respublikasi Energetika vazirligi, Uy-joy kommunal xizmat ko‘rsatish vazirligi Sirdaryo viloyati hokimligi bilan birgalikda Dastur doirasida amalga oshiriladigan investitsiya loyihalari asosida ishlab chiqarish korxonalarini muhandislik-kommunikatsiya tarmoqlariga belgilangan tartib va muddatlarda ulanishini hamda ularga mavjud resurs va texnik imkoniyatlardan kelib chiqib, talab etiladigan tabiiy gaz va elektr energiyasi yetkazib berilishini ta’minlash choralarini ko‘rsin. 
 6. Sirdaryo viloyati hokimligi:
 Shirin shahrida ekologik muhitni yaxshilash, ayniqsa ko‘p kvartirali uy-joylar hududlarida manzarali daraxt ko‘chatlari ekish, maysazorlar va gulzorlar tashkil etish, aholiga munosib yashash sharoitlarini yaratish maqsadida “O‘zshaharsozlikLITI” DUK tomonidan ishlab chiqilib tasdiqlangan loyiha asosida shaharning sug‘orish tizimini barpo etish uchun mahalliy budjet hisobidan zarur mablag‘lar ajratilishini; 
 Shirin shahri sug‘orish tizimining loyiha-smeta hujjatlarini ishlab chiqish, ekspertizadan o‘tkazish loyiha asosida tashkil etilishini ta’minlasin.
 7. O‘zbekiston Respublikasi Uy-joy kommunal xizmat ko‘rsatish vazirligi Investitsiyalar va tashqi savdo vazirligi bilan birgalikda Shirin shahrining issiqlik ta’minoti tizimini rekonstruksiya va modernizatsiya qilish loyihasini amalga oshirishda xalqaro moliya institutlari mablag‘larini jalb etish ishlarini jadallashtirsin. 
 8. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi, Moliya vazirligi, Investitsiyalar va tashqi savdo vazirligi Sirdaryo viloyati hokimligi bilan birgalikda mazkur Dasturga kiritilgan markazlashtirilgan manbalar hisobidan moliyalashtiriladigan loyihalarni O‘zbekiston Respublikasining 2020 — 2022-yilgi Investitsiya dasturining 2020-yil uchun tasdiqlangan parametrlari doirasida amalga oshirsin hamda kelgusi yillar uchun asosiy ko‘rsatkichlarni aniqlashtirib va yangilab borgan holda, Investitsiya dasturini shakllantirish jarayonida inobatga olsin. 
 9. O‘zbekiston Respublikasi Qurilish vazirligi buyurtmachi va loyiha tashkilotlari tomonidan ishlab chiqilgan loyiha-smeta hujjatlarini davlat ekspertizasidan o‘tkazsin va qurilish-montaj ishlari ustidan nazorat o‘rnatsin.
 10. Sirdaryo viloyati va Shirin shahar hokimliklari:
 O‘zbekiston Respublikasi Davlat soliq qo‘mitasi huzuridagi Kadastr agentligi, Qurilish vazirligi bilan birgalikda Dasturga kiritilgan loyihalar ijrosini ta’minlashda loyiha tashabbuskorlariga yer uchastkalari tanlash va ajratish ishlarini belgilangan tartibda Shirin shahrining bosh rejasiga asosan amalga oshirsin;
 manfaatdor davlat boshqaruvi organlari, xo‘jalik birlashmalari va loyiha tashabbuskorlari bilan birgalikda manzilli parametrlarning so‘zsiz bajarilishini hamda bu borada investitsiya loyihalarining o‘z vaqtida va sifatli amalga oshirilishini hamda yangi ish o‘rinlari tashkil etilishini ta’minlasin; 
 har chorak yakuni bo‘yicha Dasturda nazarda tutilgan tadbirlarning o‘z vaqtida va sifatli bajarilishi yuzasidan loyiha tashabbuskorlari faoliyatining natijadorligini xalq deputatlari viloyat va shahar Kengashlari yig‘ilishlarida muhokama qilsin hamda amalga oshirilgan ishlar to‘g‘risida Vazirlar Mahkamasiga axborot kiritib borilishini ta’minlasin. 
 11. O‘zbekiston Respublikasi Iqtisodiy taraqqiyot va kambag‘allikni qisqartirish vazirligi Moliya vazirligi, Investitsiyalar va tashqi savdo vazirligi hamda Sirdaryo viloyati hokimligi bilan birgalikda:
 davlat boshqaruvi organlari, xo‘jalik birlashmalari hamda mahalliy ijro etuvchi hokimiyat organlari tomonidan Dasturda nazarda tutilgan chora-tadbirlarning belgilangan muddatlarda amalga oshirilishini tahlil qilib borsin va muvofiqlashtirsin; 
 barcha parametrlar bo‘yicha monitoring olib borilishini tashkil etsin va har oyda tizimli ravishda muammoli masalalarni ko‘rib chiqib, ularni hal etish yuzasidan tezkor amaliy choralar ko‘rsin;
 zarurat bo‘lganda, belgilangan tartibda O‘zbekiston Respublikasi Vazirlar Mahkamasi bilan kelishgan holda, loyiha hujjatlari mavjud bo‘lgan taqdirda, loyiha qiymati va ish o‘rinlari sonini saqlab qolish sharti bilan Dasturga tegishli o‘zgartirish va qo‘shimchalar kiritib borsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va Sirdaryo viloyati hokimi G‘.G‘. Mirzayev zimmasiga yuklansin.